b'\n_START_ARTICLE_\nPika\n_START_PARAGRAPH_\nPika \xe2\x80\x93 ilga ietis briaunotu antgaliu. Antgalis paprastai tribriaunis ar keturbriaunis. Bendras ilgis \xe2\x80\x93 iki 3-4 m, antgalio ilgis ~12 cm, mas\xc4\x97 3-4 kg._NEWLINE_Senas p\xc4\x97stinink\xc5\xb3 ir raiteli\xc5\xb3 ginklas. Daugelio valstybi\xc5\xb3 p\xc4\x97stininkai pla\xc4\x8diai naudojo kirstyn\xc4\x97se iki XVIII a. Pikos atsirado kaip ieties variantas, pritaikytas pramu\xc5\xa1in\xc4\x97ti \xc5\xa1arvus, kuriuos sunkiai \xc4\xafveikdavo akstys ir paprastos ietys, kuri\xc5\xb3 antgaliai paprastai b\xc5\xabdavo plok\xc5\xa1ti (durklo tipo). Tuo tarpu daugma\xc5\xbe taisyklingo trikampio ar keturkampio skerspj\xc5\xabvio pik\xc5\xb3 antgaliai tur\xc4\x97davo ma\xc5\xbeesn\xc4\xaf skerspj\xc5\xabvio plot\xc4\x85, tod\xc4\x97l sm\xc5\xabgio metu energija koncentruodavosi \xc4\xaf ma\xc5\xbeesn\xc4\xaf \xc5\xa1arv\xc5\xb3 plot\xc4\x85. D\xc4\x97l \xc5\xa1ios prie\xc5\xbeasties i\xc5\xa1 pla\xc4\x8diaa\xc5\xa1meni\xc5\xb3 ie\xc4\x8di\xc5\xb3 atsirado pikos, i\xc5\xa1 pla\xc4\x8di\xc5\xb3 durkl\xc5\xb3 \xe2\x80\x93 stiletai, o i\xc5\xa1 kalavij\xc5\xb3 \xe2\x80\x93 kon\xc4\x8diarai ir estokai._NEWLINE_Pik\xc5\xb3 antgaliai paprastai b\xc5\xabdavo briaunoti, su vagel\xc4\x97mis. Briaunos paprastai b\xc5\xabdavo pagal\xc4\x85stos, tod\xc4\x97l antgaliui smingant \xc4\xaf k\xc5\xabn\xc4\x85 jos pjaudavo aplinkinius audinius, darydamas pavojingesn\xc4\x99 \xc5\xbeaizd\xc4\x85 (paprastas k\xc5\xabgi\xc5\xa1kas smaigalys tokiu atveju praduriamus audinius praske\xc4\x8dia, o i\xc5\xa1traukus \xc5\xbeaizda v\xc4\x97l susiaur\xc4\x97ja). Antgalio vagel\xc4\x97s didino briaun\xc5\xb3 a\xc5\xa1trum\xc4\x85 ir ma\xc5\xbeino antgalio mas\xc4\x99 nema\xc5\xbeinant antgalio tvirtumo. Antgal\xc4\xaf sudarydavo gele\xc5\xbet\xc4\x97, mova ir nuo movos einan\xc4\x8dios juostos, kurios sutvirtindavo kot\xc4\x85 ir trukdydavo j\xc4\xaf perkirsti._NEWLINE_XVIII a. p\xc4\x97stininkams kaunantis su kavaleristais pikininkai paprastai stov\xc4\x97davo pirmose gretose ir kavaleristams neleisdavo prisiartinti prie mu\xc5\xa1kietinink\xc5\xb3. Kavaleristai taip pat naudojo pikas, nors jos da\xc5\xbenai b\xc5\xabdavo trumpesn\xc4\x97s negu pikinink\xc5\xb3. Rusijos kariuomen\xc4\x97je kazokai naudojo pikas iki pat Rusijos pilietinio karo pabaigos. TSRS Raudonosios Armijos kavalerija pikas naudojo iki 1931 m., o kazokai \xe2\x80\x93 iki 1941 m._NEWLINE_Kaunantis pikininkams su pikininkais prana\xc5\xa1um\xc4\x85 tur\xc4\x97davo tie, kuri\xc5\xb3 pikos b\xc5\xabdavo ilgesn\xc4\x97s. Tod\xc4\x97l kai kada naudodavo ir 6 m ilgio pikas. Jas darydavo i\xc5\xa1 gerai apdoroto uosio, \xc4\xaf gal\xc4\x85 kotai b\xc5\xabdavo kiek smail\xc4\x97jantys, kad b\xc5\xabt\xc5\xb3 lengvesn\xc4\x97s. Tokios ilgos pikos visi\xc5\xa1kai netikdavo artimai kovai, tod\xc4\x97l pikininkai visada tur\xc4\x97davo kalavijus ar durklus, o kartais \xe2\x80\x93 ir ma\xc5\xbeus skydus.'